Diari Oficial de la Generalitat Valenciana


Sumari del DOGV 9715, del 31-10-2023 (2023/10102)

RESOLUCIÓ de 25 d'octubre de 2023, del director general de l'Institut Valencià de Cultura, per la qual es convoca un procés de cobertura per a la provisió com a personal laboral fix del lloc de treball número 12 de l'IVC, cap de la Secció de Gestió Administrativa, grup A, per concurs obert a altres d'administracions públiques.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9715

Data del DOGV
:   31-10-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/10556


Data del document
:   25-10-2023

Organisme emissor
:   Institut Valencià de Cultura

Tipus de document
:   Resolució

Correcció d'errades

Anàlisi jurídica

 Descriptors 

:   * Institut Valencià de Cultura
    * concurs administratiu
    * concurs administratiu

RESOLUCIÓ de 25 d'octubre de 2023, del director general de l'Institut Valencià de Cultura, per la qual es convoca un procés de cobertura per a la provisió com a personal laboral fix del lloc de treball número 12 de l'IVC, cap de la Secció de Gestió Administrativa, grup A, per concurs obert a altres d'administracions públiques. [2023/10876]  
L'Institut Valencià de Cultura, (d'ara en avant IVC) és una entitat de dret públic de la Generalitat amb personalitat jurídica pròpia i amb autonomia econòmica i administrativa subjecta a l'ordenament jurídic privat per a la realització dels seus fins quan concerneix el coneixement, tutela, foment, recuperació, conservació, restauració, estudi, investigació, promoció i difusió de les arts escèniques, musicals, audiovisuals i plàstiques en totes les seues varietats.  
Mitjançant Resolució de 28 de desembre de 2022 (DOGV 9501, 30.12.2022) s'aprova la relació de llocs de treball de l'entitat, en la qual s'inclou el lloc número 12, cap de secció de gestió administrativa, la forma de provisió de la qual és el concurs.  
Per a atendre les seues necessitats de personal l'IVC convoca procés per a la provisió, com a personal laboral fix, del lloc de treball número 12, cap de secció de gestió administrativa, per concurs obert a altres administracions públiques, atés que no ha sigut possible la seua cobertura en fase interna, corresponent a l'oferta d'ocupació pública de l'IVC de l'any 2022, publicada per Resolució de 23 de desembre de 2022, del director general de l'Institut Valencià de Cultura, per la qual es dona publicitat a l'oferta d'ocupació pública de l'any 2022 de la citada entitat (DOGV 9502, 31.12.2022), ni tampoc la cobertura mitjançant el procediment de promoció interna horitzontal, entre el personal laboral fix de l'IVC, i es publica en el DOGV núm. 9676 de 05.09.2023 la declaració de deserta de la citada convocatòria.  
Aquesta resolució es dicta de conformitat amb el que es disposa en l'article huité, «Provisió de llocs de treball i oferta d'ocupació pública» del II Conveni Col·lectiu del Personal Laboral al Servei de l'Administració Autonòmica (DOGV 2527, 12.06.1995), en els articles 81 i 83 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, així com en els articles 109, 110, 111, 113 i 114 i 129 de la Llei 4/2021, de 16 d'abril, de la funció pública valenciana (d'ara en avant, LFPV), en els articles 38 i següents i article 85 del Decret 3/2017, del Consell, pel qual s'aprova el reglament de selecció, provisió de llocs de treball i mobilitat del personal de la funció pública valenciana.  
  
La present convocatòria té en compte el principi d'igualtat de tracte entre dones i homes pel que fa a l'accés a l'ocupació, d'acord amb l'article 14 de la Constitució Espanyola, el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic i la Llei orgànica 3/2007, de 22 de març, per a la igualtat efectiva de dones i homes.  
  
La present convocatòria ha sigut negociada en data 20 de setembre de 2023, amb el Comité d'Empresa de l'IVC i aprovada pel Consell de Direcció de l'IVC en data 23 d'octubre de 2023.  
Igualment, el Consell de Direcció, en la sessió de 23 d'octubre de 2023, ha acordat delegar la competència per a convocar, aprovar les bases i resoldre les controvèrsies que se susciten en relació amb el present procés en la Direcció general de l'IVC. La present delegació de competències podrà ser revocada en qualsevol moment per l'òrgan delegant d'acord amb l'article 9.6 de la Llei 40/2015, d'1 d'octubre, de règim jurídic del sector públic. Sempre que es faça ús d'aquesta delegació de competències, s'haurà de fer constar expressament en la resolució o acte que s'adopte, i es consideraran dictades per l'òrgan delegant, de conformitat amb el que estableix l'article 9 de la Llei 40/2015, d'1 d'octubre de règim jurídic del sector públic.  
Per tant, i en virtut de les atribucions que a la Direcció General de l'IVC li atribueix l'article 8.2.e del Reglament d'organització i funcionament de l'Institut Valencià de Cultura, aprovat per Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat, resolc:  
Convocar procés de cobertura per a la provisió com a personal laboral fix del lloc de treball del núm. 12 de l'IVC, cap de secció de gestió administrativa, grup A, per concurs obert a altres administracions públiques, conformement a les bases següents.  
  
Primera. Objecte de la convocatòria  
La present convocatòria té per objecte la provisió definitiva de personal laboral fix, pel sistema de concurs obert a altres administracions públiques, del següent lloc de treball de naturalesa laboral de la relació de llocs de treball de l'IVC:  
  
Número de lloc: 12.  
Denominació: cap de secció de gestió administrativa.  
Grup: A.  
Nivell: 24.  
Complement específic: E047.  
Forma de provisió: concurs.  
  
Funcions: dirigir, programar, estudiar, proposar, coordinar, controlar, inspeccionar i assessorar en matèria de contractació i règim jurídic, i, en concret:  
a) La gestió administrativa de la direcció general, direccions adjuntes, subdirecció general de gestió, delegacions territorials i restants serveis i unitats administratives de l'entitat, així com dur a terme la seua execució.  
b) L'estudi, així com la preparació, tramitació, formalització i seguiment a través de la Plataforma de Contractació del Sector Públic dels expedients de contractació administrativa de l'àmbit d'actuació de l'entitat, inclosa la contractació derivada dels acords marc formalitzats per la Central de Compres de la Generalitat, a partir de les propostes i dels informes de necessitat elaborats pels diferents departaments de l'entitat.  
c) La tramitació en totes les seues fases dels procediments administratius que afecten l'entitat, així com l'emissió d'informes i propostes de resolució, incloses les reclamacions administratives.  
d) La tramitació de procediments d'elaboració de disposicions normatives i convenis que afecten l'entitat.  
e) La gestió de les actuacions juridicoadministratives que afecten els béns i drets que integren el patrimoni de l'entitat.  
f) La coordinació dels projectes de formació, difusió i recerca i desenvolupament I+D.  
g) L'assessorament i suport tècnics a l'entitat en matèria de gestió administrativa i règim jurídic.  
h) Qualsevol altra que li siga encomanada per la Direcció General o pel Consell de  
Direcció de l'entitat.  
  
Segona. Requisits d'admissió de les persones aspirants  
Amb caràcter general, s'estableixen els requisits d'admissió següents:  
1. Nacionalitat: haurà de concórrer alguna de les circumstàncies següents:  
Tindre la nacionalitat espanyola.  
Ser nacional de qualsevol dels estats membres de la Unió Europea.  
  
El cònjuge dels espanyols i dels nacionals d'altres estats membres de la Unió Europea, qualsevol que siga la seua nacionalitat, sempre que no estiguen separats de dret. Així mateix, amb les mateixes condicions, podran participar els descendents menors de vint-i-un anys o majors d'aquesta edat que siguen dependents.  
Les persones incloses en l'àmbit d'aplicació dels Tractats Internacionals celebrats per la Unió Europea i ratificats per Espanya en els quals siga aplicable la lliure circulació de treballadors.  
Els estrangers amb residència legal a Espanya podran accedir a les administracions públiques, com a personal laboral, en igualtat de condicions que els espanyols.  
2. Edat: tindre complits setze anys i no excedir si és el cas de l'edat màxima de jubilació forçosa.  
3. Habilitació: no haver sigut separat/ada mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, no trobar-se en inhabilitació absoluta o especial per a ocupacions o càrrecs públics per resolució judicial. Tractant-se de persones nacionals d'altres estats, no trobar-se inhabilitat o en situació equivalent, ni haver sigut sotmés a sanció disciplinària o equivalent que impedisca en els mateixos termes, en el seu Estat, l'accés a l'ocupació pública. En el cas del personal laboral, no trobar-se inhabilitat per sentència ferma o a conseqüència d'haver sigut acomiadat disciplinàriament de manera procedent, per a exercir funcions similars a les pròpies de la categoria professional a la qual es pretén accedir.  
4. Titulació: Llicenciatura en Dret, Llicenciatura en Economia, Administració i Direcció d'Empreses o equivalent, o títol universitari de grau equivalent que habilite per a exercir les funcions del lloc.  
  
5. Capacitat: posseir les capacitats i aptituds físiques i psíquiques que siguen necessàries per a l'acompliment de les corresponents funcions o tasques, la qual s'acreditarà en el termini requerit en aquesta convocatòria mitjançant certificat mèdic, i la formalització del contracte quedarà supeditada a la superació d'aquest requisit.  
Com a requisits específics, s'estableixen els següents:  
1. Condició: ser personal laboral fix del grup A1 al servei de qualsevol administració pública, que haja sigut seleccionat superant els corresponents processos selectius en els termes previstos en la legislació bàsica estatal i en la normativa de funció pública valenciana.  
  
2. Antiguitat: serà requisit per a participar una antiguitat de cinc anys, com a mínim, com a personal laboral fix en llocs del mateix grup o subgrup professional, d'acord amb l'article 114.5 de la LFPV.  
  
Els requisits de participació hauran de reunir-se en la data de finalització del termini de presentació de sol·licituds i mantindre's fins a la presa de possessió.  
  
Tercera. Pagament de participació  
El preu establit serà de 30 euros, de conformitat amb l'article 18.1.5 de la Llei 20/2017, de 28 de desembre, de taxes. Aquest pagament es realitzarà mitjançant transferència al compte corrent amb codi IBAN ES78 5159 8993 9696 8760 3965 de l'entitat Banco de Santander.  
En concepte de la transferència, la persona aspirant haurà de consignar el seu nom i cognoms, número d'identitat i text «Pagament participació provisió 47-TDTP 1428».  
Exempcions. Estan exempts del pagament de la taxa:  
a) Les persones aspirants que siguen membres d'una família nombrosa de categoria especial o d'una família monoparental de categoria especial.  
b) Les aspirants que siguen víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en la normativa autonòmica contra la violència sobre la dona en l'àmbit de la Comunitat Valenciana.  
c) Les persones aspirants que siguen persones amb discapacitat, amb un grau de discapacitat igual o superior al 33 per cent.  
d) Les persones aspirants que estiguen en situació d'exclusió social i aquesta s'acredite per l'òrgan competent en matèria de benestar social de l'ajuntament de residència.  
En cap cas, aquest pagament de participació eximirà del tràmit de registre electrònic de la sol·licitud. La falta de justificació de l'abonament d'aquest preu determinarà l'exclusió de la persona aspirant.  
  
Quarta. Sol·licituds, terminis i formes de presentació de sol·licituds  
Termini per a la presentació de sol·licituds. El termini serà de 10 dies hàbils a comptar de l'endemà de la publicació d'aquesta convocatòria en el Diari Oficial de la Generalitat Valenciana. A l'efecte de termini, s'exclouen del còmput de dies hàbils els dissabtes, els diumenges i els declarats festius.  
La publicació de la present convocatòria es realitzarà en el Diari Oficial de la Generalitat Valenciana, en la pàgina web del Institut Valencià de Cultura (https://ivc.gva.es, secció Convocatòries) i en la plataforma d'ocupació pública de l'Institut Valencià de Cultura (https://ivc.convoca.online).  
Els qui desitgen prendre part d'aquesta convocatòria hauran d'emplenar la seua inscripció a través de la plataforma d'ocupació pública del Institut Valencià de Cultura (https://ivc.convoca.online).  
Inscripció en la plataforma telemàtica. Per a inscriure's serà necessari emplenar telemàticament el model de sol·licitud que estarà disponible en la plataforma d'ocupació pública de l'Institut Valencià de Cultura (https://ivc.convoca.online).  
La identificació de les persones aspirants en el moment de realitzar la inscripció es realitzarà a través de signatura digital o DNI electrònic. El domicili, correu electrònic i telèfon/s de contacte que figuren en les sol·licituds que s'hagen emplenat telemàticament es consideraran com els únics vàlids, a l'efecte de notificacions i per a la crida en la contractació, i són responsabilitat exclusiva de la persona sol·licitant tant els errors en la consignació d'aquests, com la no comunicació de qualsevol canvi de domicili i/o telèfon de contacte.  
  
Aquestes comunicacions es realitzaran obligatòriament mitjançant l'actualització d'aquestes dades dins del perfil de la persona aspirant de la plataforma, i s'acompanyaran d'un correu electrònic de notificació d'aquest canvi dirigit a ocupacio\_ovzdcmq@syd.vvj.ov.  
Acreditació d'estar en possessió dels requisits d'accés a la convocatòria. Després de completar les dades personals d'inscripció, la plataforma telemàtica proporcionarà instruccions per a aportar aquells documents que acrediten el compliment dels requisits d'accés a la convocatòria relacionats en la base segona, així com el justificant d'haver procedit al pagament de participació establit en la base tercera.  
  
Declaració responsable. Abans de finalitzar la inscripció, la persona aspirant procedirà igualment a emplenar la declaració responsable en l'apartat corresponent, a través de la qual donarà fe d'estar en possessió de cadascun dels requisits exigibles per a l'accés a la convocatòria. A través d'aquesta declaració cada persona aspirant es compromet, des de l'inici del procediment, a proporcionar informació veraç en totes les fases d'aquest. Qualsevol desviació en la veracitat de la informació proporcionada per la persona aspirant implicarà la seua separació permanent del procediment, sense excloure l'adopció de les mesures legals que foren aplicable.  
Concurs de mèrits. Una vegada aportades les dades personals, la plataforma proporcionarà instruccions a cada persona aspirant per a la presentació de:  
 Curriculum vitae, fent constar les dades que s'estime oportú posar de manifest i que siguen rellevants a l'efecte de l'acompliment de les funcions assignades al lloc de treball.  
 Pla d'actuació de gestió i funcionament de la Secció de Gestió Administrativa i Règim Jurídic de l'IVC, de conformitat amb l'apartat 2.1. de l'annex I.  
 Autobarem de mèrits en línia, així com per a l'acreditació dels mèrits al·legats mitjançant els seus corresponents certificats.  
Una vegada enviada la documentació requerida i realitzada la formalització de l'autobarem i l'acreditació dels mèrits, la persona aspirant haurà d'acceptar declaració responsable, després de la qual cosa finalitzarà el procediment d'inscripció. La plataforma generarà un justificant per a cada persona aspirant. La no aportació d'aquesta documentació suposarà l'exclusió de la persona participant en la convocatòria.  
Aspirants amb diversitat funcional i mesures d'adaptació. L'òrgan tècnic de provisió (d'ara en avant OTP) establirà, per a les persones aspirants amb diversitat funcional que així ho sol·liciten, les adaptacions necessàries per a la realització de les proves. A aquest efecte, les persones aspirants hauran de formular en la sol·licitud de participació en el present procés la petició corresponent al tipus de diversitat funcional: (F) Física, (P) Psíquica, (S) Sensorial. Així mateix, podran sol·licitar les mesures d'adaptació que necessiten d'acord amb la classificació següent:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de duració de la prova.  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret, a causa de sordesa.  
5) Sistema braille d'escriptura, o ajuda d'una persona per invident.  
  
6) Unes altres, s'especificaran quines.  
L'OTP podrà, segons el seu criteri i en qualsevol moment del procediment, sol·licitar als qui així ho hagen comunicat l'acreditació de la condició de diversitat funcional mitjançant dictamen tècnic facultatiu emés per l'òrgan competent.  
En tot cas, i de manera independent, els qui resulten seleccionats al final del procés, o en qualsevol altre moment del seu desenvolupament si així se'ls requereix, hauran de presentar certificat d'estar en possessió de la capacitat funcional necessària, tant física com psíquica i sensorial, per a exercir les tasques corresponents al lloc objecte de la corresponent convocatòria.  
Víctimes de violència de gènere o terrorisme. Les persones aspirants que ostentaren la condició de víctima de violència de gènere o víctima de terrorisme disposaran d'un apartat específic en el procés d'inscripció on poder consignar aquesta condició i sol·licitar les mesures especials reconegudes a aquest efecte.  
  
Cinquena. Relació de persones admeses i excloses  
Una vegada finalitzat el termini de presentació de sol·licituds, es publicaran en la web de l'IVC, en el portal d'ocupació pública de l'IVC i en el Diari Oficial de la Generalitat Valenciana les llistes provisionals de les persones admeses i excloses i indicaran les causes de la seua exclusió.  
Les persones aspirants que figuren en la llista de persones excloses o les que no figuren en les relacions provisionals de persones admeses ni excloses, disposaran d'un termini de deu dies hàbils, comptats a partir de l'endemà de la publicació, per a poder esmenar el defecte que haja motivat l'exclusió.  
Transcorregut el termini d'esmena, es farà pública pels mateixos mitjans la relació definitiva de persones admeses al procés selectiu, així com la composició de l'OTP, la qual posarà fi a la via administrativa, als efectes previstos en la Llei 39/2015, d'1 d'octubre, del procediment administratiu comú de les administracions públiques.  
  
  
Sisena. Protecció de dades personals  
En compliment del que s'estableix en el Reglament general de protecció de dades de la Unió Europea 2016/679, les persones aspirants tindran en tot moment accés a les seues dades personals i podran exercir els drets d'accés, rectificació, cancel·lació, oposició, portabilitat -en funció de les possibilitats tècniques- i oblit en els termes legalment establits, des de la pròpia plataforma telemàtica o sol·licitar-les mitjançant escrit dirigit a ocupacio\_mfcsjzw@bsg.fgf.qx. La cancel·lació de les dades personals proporcionades una vegada iniciat el procediment s'entendrà com a expressió de la voluntat de la persona aspirant de ser separada del procediment de manera permanent. Totes les dades personals que l'IVC haja de recaptar per a poder portar a terme aquest procés s'integraran en fitxers que seran tractats per a aquests fins i en l'àmbit de les competències legalment atribuïdes a l'IVC, i seran conservades, i s'adoptaran les adequades mesures de seguretat per a la seua protecció, mentre siguen necessàries per a completar els procediments en el curs dels quals van ser sol·licitades. L'IVC no cedirà les dades a terceres persones excepte per imperatiu legal. Les dades seran publicades en la web per a garantir la transparència dels resultats, tant de la llista d'admissió com en les diferents fases del procediment, acollint-se l'IVC al consentiment atorgat en emplenar i enviar el formulari i en acceptar la política de privacitat. La política de privacitat completa de l'IVC pot consultar-se en la pàgina web de l'IVC.  
  
  
Setena. Òrgan tècnic de provisió  
L'òrgan tècnic de provisió (d'ara en avant OTP) d'aquest procés serà designat per resolució de la persona titular de la Direcció General del Institut Valencià de Cultura, d'acord amb l'article 8.2.f del Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat.  
La composició de l'OTP haurà d'ajustar-se al principi d'imparcialitat i professionalitat dels seus membres i tendirà a la paritat entre homes i dones, en compliment del que estableix l'article 53 de la Llei orgànica 3/2007, de 22 de març, per a la igualtat efectiva de dones i homes.  
  
En el desenvolupament del procés selectiu l'OTP s'ajustarà en tot moment al que es disposa en les presents bases i al que s'estableix en la Llei 40/2015, d'1 d'octubre, de règim jurídic del sector públic, el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, i altra normativa vigent.  
L'OTP actuarà amb plena autonomia en l'exercici de la seua discrecionalitat tècnica.  
El personal d'elecció o de designació política, el personal funcionari interí, el personal laboral no fix, el personal directiu professional i el personal eventual no podran formar part dels òrgans de selecció. La pertinença a l'OTP serà sempre a títol individual, i no es podrà ostentar-se aquesta en representació o per compte de ningú.  
Per al millor compliment de la seua missió, els òrgans tècnics de provisió podran sol·licitar i obtindre l'assessorament d'especialistes en aquelles proves en què ho estimen necessari o convenient, els qui es limitaran a prestar la seua col·laboració en l'àmbit de les seues respectives especialitats.  
L'OTP tindrà la consideració d'òrgan col·legiat de l'administració i, com a tal, estarà sotmés a la normativa de règim jurídic que resulte d'aplicació, així com a les causes generals d'abstenció i recusació contingudes en l'esmentada normativa, les quals seran aplicables així mateix al personal assessor.  
A l'efecte de comunicació i altres incidències, l'OTP tindrà la seua seu en la Subdirecció General de Gestió de l'IVC, Edifici seu de l'IVC, Plaça Viriat, s/n, 46267 València.  
  
Huitena. Procediment de provisió  
El procediment de provisió es realitzarà pel sistema de concurs, que consistirà en la valoració, per part de l'OTP, dels mèrits que acrediten les persones aspirants, referits al dia de finalització de la presentació de sol·licituds de la present convocatòria, i d'acord amb el barem que s'inclou com a annex I.  
No es valoraran els mèrits al·legats amb posterioritat a la finalització de l'esmentat termini ni els mèrits que havent-se al·legat no hagen sigut degudament acreditats.  
  
Novena. Desenvolupament del procediment de provisió  
Després de la publicació de la llista definitiva d'admeses i admesos a la convocatòria, l'OTP procedirà a la valoració dels mèrits acreditats per les persones aspirants que hagen sigut admeses a la convocatòria. Per a la valoració del mèrit 2.2. de l'annex I, l'OTP establirà la data, hora i lloc de realització de l'entrevista amb una antelació mínima de 5 dies naturals a la data de la seua celebració.  
Acabada la valoració, l'OTP farà públiques en la pàgina web de l'IVC i en el portal d'ocupació pública de l'IVC les puntuacions provisionals atorgades a les persones aspirants. Contra aquest acord es podran presentar al·legacions en el termini de 10 dies hàbils a comptar de l'endemà de la publicació.  
Després d'analitzar les al·legacions presentades, si és el cas, l'OTP elevarà a la Direcció General de l'IVC i publicarà en la pàgina web de l'IVC i en el portal d'ocupació pública de l'IVC la relació definitiva de puntuacions, i proposarà les persones candidates que hagen obtingut major puntuació.  
En cap cas, el nombre de persones proposades per l'OTP que superen en procés de provisió podrà excedir al nombre de places convocades.  
En cas d'empat es resoldrà de la manera següent:  
a) En primer lloc, es dirimirà atenent la major puntuació obtinguda en la fase de mèrits específics.  
b) Si persistira l'empat, s'acudirà a continuació al major nivell competencial reconegut superior al del lloc convocat (apartat 1.3).  
  
c) De persistir l'empat, es decidirà per sorteig públic.  
  
Desena. Resolució del procediment i adjudicació  
El director general de l'entitat dictarà resolució que es publicarà en la web de l'IVC, en el portal d'ocupació pública de l'IVC i en el Diari Oficial de la Generalitat Valenciana, amb expressió de la persona aspirant que haja superat el procés de provisió o declarant el procés desert. En el primer cas, la resolució haurà d'indicar expressament la data en què haurà d'efectuar-se la presa de possessió.  
Per a assegurar la cobertura de les places convocades que s'adjudicaran segons l'ordre obtingut en el procés de provisió, l'òrgan convocant podrà requerir a l'OTP una relació complementària de les persones aspirants aprovades que seguisquen a la proposta per a la possible formalització del seu contracte com a personal laboral fix quan es produïsca alguna de les circumstàncies següents:  
 Que es registre renúncia expressa d'alguna de les persones aspirants que ha superat el procés selectiu abans de la formalització del seu contracte.  
 Qualsevol altra causa, degudament acreditada, que impedisca de manera definitiva la formalització del seu contracte com a personal laboral fix.  
  
Onzena. Formalització del contracte  
Conclòs el procés de provisió, la persona candidata seleccionada serà contractada. La presa de possessió implica la integració amb caràcter general com a personal laboral fix de plantilla de l'Institut Valencià de Cultura.  
La signatura del contracte com a personal laboral fix, amb superació del corresponent període de prova en els casos en què procedisca, s'efectuarà en el termini d'un mes, a comptar des de l'endemà de la publicació de la Resolució del director general en el Diari Oficial de la Generalitat Valenciana.  
  
Dotzena. Recursos  
Les persones participants en aquest procés de provisió se sotmeten a les bases d'aquesta convocatòria i a les decisions que adopte l'OTP, sense perjudici que poden interposar els recursos corresponents. La present resolució posa fi a la via administrativa i contra aquesta podrà interposar-se, amb caràcter potestatiu, recurs de reposició davant el mateix òrgan que l'ha dictada, en el termini d'un mes o bé recurs contenciós administratiu, en el termini de dos mesos, davant el Jutjat Contenciós Administratiu de València, tots dos terminis comptats a partir de l'endemà de la seua publicació en el Diari Oficial de la Generalitat Valenciana, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques i en la Llei 29/1998, de 13 de juliol, reguladora de la jurisdicció contenciosa administrativa, i se significa, que en cas d'interposar recurs de reposició, no es podrà interposar recurs contenciós administratiu fins que aquell siga resolt expressament o s'haja produït la desestimació presumpta d'aquest.  
  
València, 25 d'octubre de 2023.- El director general de l'Institut Valencià de Cultura: Abelardo Guarinos Viñoles.  
  
  
ANNEX I  
Barem de mèrits  
  
Es valoraran els mèrits que tot seguit es relacionen, d'acord amb les puntuacions següents:  
  
1. Mèrits generals (màxim 55 punts)  
1.1. Antiguitat (màxim 27 punts)  
1.1.1. L'experiència laboral per cada mes complet de serveis en actiu en qualsevol administració pública, en funcions relacionades amb el lloc, es valorarà a raó d'1 punt per mes complet de serveis en un lloc de treball d'igual o superior classificació (màxim 12 punts).  
  
1.1.2. L'experiència laboral per cada mes complet de serveis en actiu en qualsevol administració pública, en funcions relacionades amb el lloc, es valorarà a raó de 0,5 punts per mes complet de serveis en un lloc de treball d'inferior classificació (màxim 10 punts).  
  
1.1.3. L'experiència laboral per cada mes complet de serveis en actiu en qualsevol administració pública, en altres funcions, es valorarà a raó de 0,2 punts per mes complet de serveis en un lloc de treball d'igual o superior classificació (màxim 3 punts).  
1.1.4. L'experiència per la prestació de serveis en actiu en el sector privat, es valorarà a raó de 0,1 punts per mes complet de serveis en un lloc similar, per a treballs per compte d'altri, autònoms i professionals. En el cas de professionals i autònoms, l'acreditació d'experiència laboral es farà mitjançant certificació de vida laboral. Si procedira i, en substitució d'aquest document, s'aportarà certificació oficial que acredite haver cotitzat en el règim especial o en la mutualitat corresponent (màxim 2 punts).  
1.2. Formació (màxim 21 punts)  
1.2.1. Aprofitament de cursos de formació i perfeccionament adequats al lloc (màxim 10 punts). Es valoraran els cursos que hagen sigut cursats per la persona interessada, fins a la data en què acabe el termini de presentació de sol·licituds de participació i conformement a l'escala següent per als cursats:  
- De 100 o més hores: 2,5 punts.  
- De 75 a 99 hores: 2 punts.  
- De 50 a 74 hores: 1,5 punts.  
- De 25 a 49 hores: 1 punt.  
- De 15 a 24 hores: 0,50 punts.  
- Fins a 14 hores: 0,15 punts.  
Només es valoraran els cursos que estiguen convocats, gestionats o homologats per l'Institut Valencià d'Administració Pública o per les universitats o per centres de formació del personal empleat públic o per les organitzacions sindicals o altres promotors dins del marc dels acords de formació per a l'ús de les administracions públiques, vigents en el moment de la seua realització.  
En cap cas es puntuaran en el present subapartat els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
1.2.2. Competència lingüística en valencià (màxim 5 punts). El coneixement del valencià es valorarà d'acord amb la possessió del corresponent certificat expedit o homologat per la Junta Qualificadora de Coneixements del Valencià o el seu equivalent dins del Marc Europeu Comú de Referència per a les Llengües (només es valorarà el títol superior):  
- A2: 1 punt.  
- B1: 2 punts.  
- B2: 3 punts.  
- C1: 4 punts.  
- C2: 5 punts.  
1.2.3. Competència lingüística en idiomes comunitaris (màxim 3 punts). A aquest efecte, només es tindran en compte els títols, diplomes i certificats expedits per les escoles oficials d'idiomes, o els seus equivalents, així com els títols, diplomes i certificats expedits per universitats i altres institucions espanyoles i estrangeres, de conformitat amb el sistema de reconeixement de competències en llengües estrangeres que establisca l'autoritat educativa corresponent. S'acreditarà mitjançant certificat acreditatiu, segons el barem següent (només es valorarà el títol superior):  
- B2: 1 punt.  
- C1: 2 punts.  
- C2: 3 punts.  
1.2.4. Altres titulacions acadèmiques (màxim 3 punts). Es valorarà amb 3 punts la possessió d'una altra titulació acadèmica oficial d'igual o superior nivell a l'exigit per a l'acompliment del lloc de treball objecte de provisió, que habiliten per a l'acompliment del lloc, a exclusió del qual siga necessari per a l'accés al lloc, així com la possessió de títol de postgrau en les àrees de coneixement del dret.  
1.3. Nivell competencial reconegut superior al del lloc convocat (màxim 6 punts). El grau personal de les persones aspirants es valorarà en la forma següent (només es valorarà el nivell competencial superior acreditat):  
- Nivell competencial reconegut igual al del lloc convocat: 2 punts.  
  
- Nivell competencial reconegut superior en dos nivells al del lloc convocat: 4 punts.  
- Nivell competencial reconegut superior en quatre nivells al del lloc convocat: 6 punts.  
1.4. Activitats docents i publicacions vinculades directament al perfil de les tasques que s'atribuïsquen al lloc convocat (màxim 2 punts).  
  
- Per cada hora d'activitat docent o coordinació d'aquestes de caràcter oficial: 0,1 punts.  
- Per cada publicació acreditada: 0,1 punts.  
2. Mèrits específics (màxim 45 punts)  
2.1. Pla d'actuació de gestió i funcionament de la Secció de Gestió Administrativa i Règim Jurídic de l'IVC (màxim 25 punts).  
El pla haurà de tindre una extensió màxima de 15 folis (grandària A4 i font calibri 12) en el qual la persona participant exposarà les estratègies dirigides a la millora en la professionalització de les funcions desenvolupades pel lloc convocat. Especialment, partint de la premissa de la condició d'entitat del sector públic instrumental, haurà d'incloure:  
  
- Propostes de simplificació administrativa.  
- Propostes de millora de gestió tecnològica dels procediments de contractació pública.  
- Propostes de comunicació i aproximació als ciutadans dels serveis de contractació.  
- Proposta relativa a sistemes d'avaluació de la contractació pública i altres procediments administratius.  
L'OTP valorarà el pla presentat, el grau de detall dels ítems establits per al desenvolupament del pla, entre altres aspectes, a més de la capacitat de planificació, determinació de prioritats, presa de decisions i solució de conflictes, capacitat de lideratge d'equips per a desenvolupar la implementació i revisió de les estratègies, polítiques i programes que fan possible l'assoliment per part de la Secció de Gestió Administrativa i Règim Jurídic de les missions i objectius encomanats i l'orientació al treball en equip i la cooperació.  
2.2. Entrevista (màxim 20 punts).  
L'entrevista tindrà una duració màxima de quinze minuts durant la qual els membres de l'OTP podran formular les preguntes que consideren oportunes sobre la formació acadèmica o professional, les experiències i aptituds professionals de les persones candidates relacionades amb el lloc de treball que s'haja d'exercir. Es valoraran aspectes com ara la claredat en l'exposició, els continguts de les respostes i l'argumentació d'aquests, la iniciativa, la capacitat de direcció i organització, i qualsevol un altre que tinga relació amb les habilitats necessàries per a l'acompliment del lloc de treball al qual s'opta.  
  
S'estableix un llindar mínim de 22,5 punts en la fase de mèrits específics. Les persones participants que no aconseguisquen aquest llindar mínim no podran continuar el procés de provisió.